KOMUNIKACIJA KOMISIJE VIJEĆU I EUROPSKOM PARLAMENTU Tehnička prilagodba financijskog okvira za 2015. u skladu s kretanjima BND-a (članak 6. Uredbe Vijeća br. 1311/2013 o višegodišnjem financijskom okviru za razdoblje 2014. – 2020.) /* COM/2014/0307 final */





KOMUNIKACIJA KOMISIJE VIJEĆU I EUROPSKOM PARLAMENTU Tehnička prilagodba financijskog okvira za 2015. u skladu s kretanjima BND-a (članak 6. Uredbe Vijeća br. 1311/2013 o višegodišnjem financijskom okviru za razdoblje 2014. – 2020.) 1. UVOD Uredba Vijeća br. 1311/2013 o utvrđivanju višegodišnjeg financijskog okvira za razdoblje 2014. – 2020.[1] (Uredba o VFO-u) sadržava tablicu o financijskom okviru za EU-28 za razdoblje 2014. – 2020., izraženu u cijenama iz 2011. (tablica 1). U skladu s člankom 6. stavkom 1. Uredbe o VFO-u Komisija svake godine prije početka proračunskog postupka za godinu n+1 izrađuje tehničku prilagodbu financijskog okvira u skladu s kretanjima bruto nacionalnog dohotka (BND) EU-a i cijena, a rezultate dostavlja objema granama proračunskog tijela. U pogledu cijena, gornje granice rashoda u tekućim cijenama utvrđene su na temelju fiksnog deflatora od 2 % kako je predviđeno člankom 6. stavkom 2. Uredbe o VFO-u. U pogledu kretanja BND-a, u ovu su Komunikaciju uključene najnovije raspoložive ekonomske prognoze. Komisija istovremeno izračunava raspoloživu maržu do gornje granice vlastitih sredstava utvrđenu u skladu s Odlukom 2007/436/EZ, Euratom, apsolutni iznos pričuve za nepredviđene izdatke iz članka 13., globalnu maržu za plaćanja iz članka 5. i globalnu maržu za obveze iz članka 14. Uredbe o VFO-u. Pored toga, u skladu s člankom 3. stavkom 1. Uredbe o VFO-u iznos ispod gornje granice za naslov 2., koji se odnosi na rashode povezane s tržištem i izravna plaćanja, prilagođava se nakon prijenosa između prvog stupa i ruralnog razvoja u skladu s pravnim aktom kojim se ti prijenosi utvrđuju. Svrha je ove Komunikacije da se proračunskom tijelu predstave rezultati tehničkih prilagodbi (EU-28) za 2015. u skladu s člankom 6. Uredbe o VFO-u. 2. UVJETI PRILAGODBE TABLICE O FINANCIJSKOM OKVIRU (TABLICE 1 – 2) U tablici 1 prikazan je financijski okvir za EU-28 u cijenama iz 2011. kako je naveden u Prilogu I. Uredbe o VFO-u. U tablici 2 prikazan je financijski okvir za EU-28 prilagođen za 2015. (tj. u tekućim cijenama). Financijski okvir izražen u postotku BND-a uključuje najnovije raspoložive ekonomske prognoze (proljeće 2014.) i dugoročne projekcije. 2.1. Ukupan iznos BND-a Prema najnovijim raspoloživim prognozama, BND utvrđen za 2015. iznosi 13 918 050 milijuna EUR u tekućim cijenama za EU-28. 2.2. Glavni rezultati tehničke prilagodbe financijskog okvira za 2015. Ukupna gornja granica za odobrena sredstva za preuzete obveze za 2015. (146 483 milijuna EUR) iznosi 1,05 % BND-a. Odgovarajuća ukupna gornja granica za odobrena sredstva za plaćanja (141 901 milijun EUR) iznosi 1,02 % BND-a. Na temelju najnovijih ekonomskih prognoza, do gornje granice vlastitih sredstava koja je utvrđena na 1,23 % ostaje tako marža u visini od 29 291 milijun EUR (0,21 % BND-a za EU-28). 2.3. Prilagodba iznosa ispod gornje granice za naslov 2. U skladu s člankom 3. stavkom 1. Uredbe o VFO-u, iznos ispod gornje granice za naslov 2. od ukupno 312 735 milijuna EUR za rashode povezane s tržištem i izravna plaćanja u razdoblju od 2014. do 2020. prilagođava se nakon prijenosa između prvog stupa i ruralnog razvoja u skladu s pravnim aktom kojim se utvrđuju ti prijenosi. Iznosi stavljeni na raspolaganje Europskom poljoprivrednom fondu za ruralni razvoj (EPFRR-u), kako je utvrđeno u Provedbenoj uredbi Komisije br. 367/2014[2], sastoje se od sljedećih elemenata (vidi tablicu u nastavku): (1) dobrovoljne prilagodbe utvrđene u Provedbenoj odluci Komisije 2013/146/EU u skladu s člankom 10.b Uredbe (EZ) br. 73/2009, koju je u skladu s člankom 10.c stavkom 2. iste Uredbe potrebno dodati u godišnju raspodjelu potpore Unije ruralnom razvoju. Provedbenom odlukom Komisije taj se iznos za Ujedinjenu Kraljevinu utvrđuje u visini od 296,3 milijuna EUR za financijsku godinu 2014. (2) iznosa koji se trebaju prenijeti u EPFRR u skladu s člancima 136. i 136.b Uredbe (EZ) br. 73/2009 za Njemačku i Švedsku u visini od ukupno 51,6 milijuna EUR godišnje za financijske godine 2014. i 2015. („nepotrošeni iznosi”) (3) iznosa koji se trebaju prenijeti u EPFRR u skladu s člankom 66. stavkom 1. Uredbe (EU) br. 1307/2013. Grčka će od 2014. prenijeti 4 milijuna EUR godišnje. („EL pamuk”). Ovim prvim skupom prijenosa neto iznos koji je na raspolaganju za rashode Europskog fonda za jamstva u poljoprivredi (EFJP) u razdoblju od 2014. do 2020. smanjuje se za 427,5 milijuna EUR, a iznos ispod gornje granice VFO-a za rashode povezane s tržištem i izravna plaćanja potrebno je prilagoditi s 312 735 milijuna EUR na 312 309 milijuna EUR, kao što je prikazano u tablici u nastavku. Pored toga, donesena je odluka o drugom skupu prijenosa između prvog stupa i ruralnog razvoja, ali ona još nije sadržana u odgovarajućoj Provedbenoj uredbi Komisije. Slijedom obavijesti država članica poslanih do 31. prosinca 2013. o fleksibilnosti između stupova u skladu s člankom 14. Uredbe (EU) br. 1307/2013, ukupni prijenos sredstava iz gornjih granica izravnih plaćanja u program za ruralni razvoj za financijske godine 2015. – 2020. iznosi 3 884,380 milijuna EUR, dok ukupni prijenos sredstava iz programa ruralnog razvoja za financijske godine 2015. – 2020. u gornje granice izravnih plaćanja iznosi 2 989,507 milijuna EUR. Međutim, ti su iznosi isključivo preliminarni. Ova druga prilagodba iznosa ispod gornje granice za naslov 2. može se provesti samo u 2015. (u tehničkoj prilagodbi za 2016.) nakon što izmjena Provedbene uredbe Komisije o utvrđivanju neto iznosa raspoloživog za EFJP stupi na snagu[3]. Onda se mogu uzeti u obzir daljnje prilagodbe povezane s fleksibilnošću između stupova nakon isteka drugog roka za obavješćivanje, tj. 1. kolovoza 2014. Izmjenu iznosa ispod gornje granice za naslov 2. u tekućim cijenama potrebno je pretvoriti u cijene iz 2011. radi tehničke prilagodbe tablice VFO-a prema cijenama iz 2011. U tu svrhu neto iznos raspoloživ za EFJP najprije se pretvara u cijene iz 2011. na temelju fiksnog deflatora od 2 %. Kako bi se dobio prilagođeni iznos ispod gornje granice za naslov 2., iznos se nakon toga zaokružuje jer se gornje granice VFO-a izražavaju samo u milijunima eura. Samo s ovim postupkom zaokruživanja može se osigurati da je iznos ispod gornje granice VFO-a uvijek viši od neto iznosa raspoloživog za rashode EFJP-a. Proizlazeća mala razlika ne predstavlja raspoloživu maržu, nego proizlazi isključivo iz zaokruživanja jer svi iznosi u tablici VFO-a moraju biti izraženi u milijunima eura. Komisija će se za svaki godišnji proračun služiti točnim neto iznosom raspoloživim za rashode EFJP-a, kao što je već bio slučaj za proračun za 2014. 3. GLOBALNA MARŽA ZA PLAĆANJA U skladu s člankom 5. Uredbe o VFO-u Komisija će prilagoditi gornju granicu za plaćanja za razdoblje 2015. – 2020. naviše iznosom koji je jednak razlici između izvršenih plaćanja i gornje granice za plaćanja VFO-a godine n-1. Svaka prilagodba naviše u cijelosti se prebija odgovarajućim smanjenjem gornje granice za plaćanja za godinu n-1. Ta će se prilagodba prvi put izvršiti 2015. (u tehničkoj prilagodbi za 2016.). 4. POSEBNI INSTRUMENTI Dostupan je niz instrumenata izvan gornjih granica rashoda dogovorenih u financijskom okviru za razdoblje 2014. –2020. Tim se instrumentima želi omogućiti brzi odgovor na iznimne ili nepredviđene događaje i određeni stupanj fleksibilnosti izvan dogovorenih gornjih granica rashoda: 4.1. Pričuva za pomoć u nuždi U skladu s člankom 9. Uredbe o VFO-u pričuva za pomoć u nuždi može se mobilizirati do najvišeg iznosa od 280 milijuna EUR godišnje u cijenama iz 2011. ili 303 milijuna EUR u 2015. u tekućim cijenama (2 209 milijuna EUR za cjelokupno razdoblje u tekućim cijenama). Dio neiskorištenog iznosa iz prethodne godine može se prenijeti. 4.2. Fond solidarnosti Europske unije U skladu s člankom 10. Uredbe o VFO-u Fond solidarnosti EU-a može se mobilizirati do najvišeg iznosa od 500 milijuna EUR godišnje u cijenama iz 2011. ili 541 milijun EUR u 2015. u tekućim cijenama (3 945 milijuna EUR za cjelokupno razdoblje u tekućim cijenama). Dio neiskorištenog iznosa iz prethodne godine može se prenijeti. 4.3. Instrument fleksibilnosti U skladu s člankom 11. Uredbe o VFO-u Instrument fleksibilnosti može se mobilizirati do najvišeg godišnjeg iznosa od 471 milijun EUR u cijenama iz 2011. ili 510 milijuna EUR u 2015. u tekućim cijenama (3 716 milijuna EUR za cjelokupno razdoblje u tekućim cijenama). Dio neiskorištenog godišnjeg iznosa iz prethodne 3 godine može se prenijeti. 4.4. Europski fond za prilagodbe globalizaciji U skladu s člankom 12. Uredbe o VFO-u Europski fond za prilagodbe globalizaciji može se mobilizirati do najvišeg godišnjeg iznosa od 150 milijuna EUR u cijenama iz 2011. ili 162 milijuna EUR u 2015. u tekućim cijenama (1 183 milijuna EUR za cjelokupno razdoblje u tekućim cijenama). 4.5. Pričuva za nepredviđene izdatke U skladu s člankom 13. Uredbe o VFO-u uspostavlja se pričuva za nepredviđene izdatke u visini do 0,03 % bruto nacionalnog dohotka Unije izvan gornjih granica financijskog okvira za razdoblje 2014. ‑ 2020. Apsolutni iznos pričuve za nepredviđene izdatke za 2015. iznosi 4 175,4 milijuna EUR. 4.6. Globalna marža za obveze za rast i zapošljavanje, posebno zapošljavanje mladih U skladu s člankom 14. Uredbe o VFO-u raspoložive marže do gornjih granica VFO-a za odobrena sredstva za preuzete obveze za razdoblje 2014. – 2017. čine globalnu maržu VFO-a za obveze, koja je na raspolaganju iznad gornjih granica utvrđenih u Prilogu Uredbi o VFO-u za razdoblje 2016. – 2020. za ciljeve politike povezane s rastom i zapošljavanjem, posebno zapošljavanjem mladih. Komisija izračunava raspoloživ iznos. Globalna marža VFO-a za obveze prvi će se put izračunati 2015. (u tehničkoj prilagodbi za 2016.). [1] SL L 347, 20.12.2013., str. 884. [2] Provedbena uredba Komisije (EU) br. 367/2014 оd 10. travnja 2014. o utvrđivanju neto iznosa raspoloživog za rashode EFJP-a (SL L 108, 11.4.2014., str. 13.). [3] Delegirana uredba Komisije (EU) br. xxx/xxxx od 13. svibnja 2014. o izmjeni Priloga VIII. i VIII.c Uredbi Vijeća (EZ) br. 73/2009, Priloga I. Uredbi (EU) br. 1305/2013 Europskog parlamenta i Vijeća te Priloga II., III. i VI. Uredbi (EU) br. 1307/2013 Europskog parlamenta i Vijeća (C(2014)3006) poslana je Europskom parlamentu i Vijeću. Obje institucije imaju kontrolno razdoblje za prigovore u trajanju od najmanje 2 mjeseca. Tek nakon tog kontrolnog razdoblja Komisija će moći donijeti izmijenjenu Provedbenu uredbu Komisije o utvrđivanju neto iznosa raspoloživog za rashode EFJP-a. Fleksibilnost između stupova koja je priopćena 31. prosinca 2013. uzet će se u obzir već za nacrt proračuna za 2015.